**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙH΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 11 Οκτωβρίου 2022, ημέρα Τρίτη και ώρα 13.15΄, στην Αίθουσα τηςΓερουσίαςτου Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής κυρίου Κωνσταντίνου Γκιουλέκα, με θέμα ημερήσιας διάταξης: «Κύρωση της Συμφωνίας Στρατηγικής Εταιρικής Σχέσης μεταξύ της Ευρωπαϊκής Ένωσης και των κρατών μελών της αφενός, και του Καναδά, αφετέρου».

Στη συνεδρίαση παρέστησαν ο Υφυπουργός Εξωτερικών, κ. Ανδρέας Κατσανιώτης, καθώς και αρμόδιοι υπηρεσιακοί παράγοντες.

O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.. Αναστασιάδης Σάββας, Ανδριανός Ιωάννης, Αραμπατζή Φωτεινή, Βαγιωνάς Γεώργιος, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Κοντογεώργος Κωνσταντίνος, Γεώργιος Βλάχος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Δούνια Παναγιώτα, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Γιαννακοπούλου Νάντια, Φραγγίδης Γεώργιος, Δελής Ιωάννης, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία και Μπογδάνος Κωνσταντίνος.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):**  Κυρίες και κύριοι συνάδελφοι, καλησπέρα.

Αρχίζει η συνεδρίαση της Επιτροπής Εθνικής Άμυνας και Εξωτερικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εξωτερικών με τίτλο «Κύρωση της Συμφωνίας Στρατηγικής Σχέσης μεταξύ της Ευρωπαϊκής Ένωσης και των κρατών μελών της, αφενός και του Καναδά, αφετέρου».

Θα ξεκινήσουμε με τη σειρά των κομμάτων. Θα παρακαλέσω τον Εισηγητή της Πλειοψηφίας να πάρει το λόγο.

Κύριε Δημοσχάκη, έχετε το λόγο.

**ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Πλειοψηφίας):** Κύριε Πρόεδρε, σας ευχαριστώ πολύ.

Κύριε Υπουργέ, κυρίες και κύριοι συνάδελφοι, και εγώ με τη σειρά μου, ως Αντιπρόεδρος της Διαρκούς Επιτροπής Εθνικής Άμυνας και Εξωτερικών Υποθέσεων, σας καλωσορίζω στη συνεδρίασή της, ως εισηγητής πλέον ενός νομοσχεδίου του Υπουργείου Εξωτερικών, που περιλαμβάνει δύο σημαντικές νομοθετικές ρυθμίσεις για τη χώρα μας, οι οποίες είναι διεθνούς απήχησης και εθνικής σημασίας. Την κύρωση της Συμφωνίας Στρατηγικής Εταιρικής Σχέσης, μεταξύ της Ευρωπαϊκής Ένωσης και των κρατών μελών της, αφενός και του Καναδά, αφετέρου, που αποτελεί και το αντικείμενο της παρούσας συνεδρίασης. Καθώς, επίσης, και την κύρωση του Πρωτοκόλλου, για τα προνόμια και τις ασυλίες της Διεθνούς Αρχής Βυθού, που θα συζητηθεί στη συνεδρίαση που έπεται.

Με το προτεινόμενο σχέδιο νόμου κυρώνεται και αποκτά την προβλεπόμενη ισχύ η Συμφωνία Στρατηγικής Εταιρικής Σχέσης μεταξύ της Ευρωπαϊκής Ένωσης και των κρατών μελών αυτής, αφενός και του Καναδά, αφετέρου, η οποία υπεγράφη στις Βρυξέλλες την 30η Οκτωβρίου του 2016. Περιλαμβάνει ιδιαίτερα φιλόδοξες προβλέψεις, όπως αυτές αποτυπώνονται, σε ένα σύνολο τριάντα τεσσάρων άρθρων, οι οποίες προσβλέπουν στην αναβάθμιση και περαιτέρω ενίσχυση των σχέσεων, μεταξύ της Ε.Ε. και του Καναδά σε διάφορους τομείς συνεργασίας αμοιβαίου ενδιαφέροντος, όπως για παράδειγμα η διεθνής ειρήνη και η ασφάλεια, τα ανθρώπινα δικαιώματα, η περιβαλλοντική προστασία, η ενεργειακή ασφάλεια και η εκπαίδευση, καθώς και ο πολιτισμός.

Παρέχεται, λοιπόν, ένα γενικό και δεσμευτικό πλαίσιο ενισχυμένης συνεργασίας, μεταξύ των συμβαλλομένων μερών, που θεμελιώνεται στη βάση κοινών αξιών και αρχών συμπεριλαμβανομένου του σεβασμού, της δημοκρατίας, του κράτους δικαίου, των ανθρωπίνων δικαιωμάτων και των θεμελιωδών ελευθεριών. Ο Ευρωπαϊκός Οργανισμός, αφενός και ο Καναδάς, αφετέρου, έχουν καταφέρει να οικοδομήσουν ισχυρή στρατηγική σχέση, η οποία εκπορεύεται από τη μακροχρόνια φιλία, που έχει σφυρηλατηθεί μεταξύ των λαών της Ευρώπης και του Καναδά, μέσω των εκτεταμένων ιστορικών, πολιτιστικών, πολιτικών και οικονομικών τους δεσμών.

Η εν λόγω Στρατηγική Σχέση λοιπόν, δημιουργεί τις κατάλληλες προϋποθέσεις, τόσο για την πολυεπίπεδη ενδυνάμωση των πολιτικών οικονομικών και εμπορικών σχέσεων των δύο μερών, όσο και την ανάπτυξη των συνεργασιών με στόχο την αντιμετώπιση των σύγχρονων προκλήσεων σε περιφερειακό και διεθνές επίπεδο. Βασικοί πυλώνες της εν λόγω συνεργασίας αποτελούν η προς Κύρωση Συμφωνία Στρατηγικής Συνεργασίας και η συνολική οικονομική και εμπορική συμφωνία.

Η Ελλάδα ως ενεργό κράτος μέλος της μεγάλης ευρωπαϊκής οικογένειας, με την προς Κύρωση συμφωνία πραγματώνει τη διεθνή της υποχρέωση, προσβλέποντας στην επιπλέον ενδυνάμωση των σχέσεων με τον Καναδά σε πολιτικό, οικονομικό και εμπορικό επίπεδο, δεδομένου ότι πρόκειται για έναν αξιόπιστο εταίρο, έναν φίλο, με τον οποίο μας συνδέουν κοινοί στόχοι και επιδιώξεις σε περιφερειακό, αλλά και πολυμερές επίπεδο. Πάνω απ’ όλα όμως μας συνδέει ο εκεί ο οικουμενικός ελληνισμός.

Εμβαθύνοντας περαιτέρω στην προς Κύρωση Συμφωνία Στρατηγικής Εταιρικής Σχέσης των συμβαλλομένων μερών, σημειώνεται ότι οι τομείς στους οποίους γίνεται αναφορά είναι: ανθρώπινα δικαιώματα, θεμελιώδεις ελευθερίες, δημοκρατία και κράτος δικαίου, όπως αποτυπώνονται στο άρθρο 2, προσβλέποντας ότι ο σεβασμός των δημοκρατικών αρχών, των ανθρωπίνων δικαιωμάτων και των θεμελιωδών ελευθεριών, αποτελούν τη βάση των αντίστοιχων εθνικών και διεθνών πολιτικών μερών, αποτελώντας ουσιώδες στοιχείο της παρούσας συμφωνίας, ορίζοντας ότι τα μέρη καταβάλλουν προσπάθειες συνεργασίας και προάσπισης των εν λόγω δικαιωμάτων και αρχών στις οικείες πολιτικές τους.

Στα άρθρα 3 έως 8, επιδιώκεται η προάσπιση της διεθνούς ειρήνης και ασφάλειας, αλλά και η αποτελεσματική πολυμερής προσέγγιση, σε ένα διεθνές περιβάλλον που διακρίνεται από πολλαπλές σύγχρονες προκλήσεις ασφάλειας. Χαρακτηριστικά, τα συμβαλλόμενα μέρη συμμερίζονται ότι η διάδοση των Όπλων Μαζικής Καταστροφής συνιστά σοβαρή απειλή για τη διεθνή ασφάλεια, σταθερότητα, αλλά και ειρήνη. Προβλέποντας την περαιτέρω συνεργασία, για την πρόληψη της διάδοσης αυτών και των φορέων τους, όπως για παράδειγμα, να λαμβάνονται μέτρα, όπου απαιτείται, για την υπογραφή-επικύρωση όλων των σχετικών διεθνών συνθηκών αφοπλισμού και μη διάδοσης ή την προσχώρηση σε αυτές.

Ταυτοχρόνως, με σχετικές προβλέψεις επιβεβαιώνεται η αποφασιστικότητα των συμβαλλομένων μερών, για την καταπολέμηση της τρομοκρατίας και του οργανωμένου εγκλήματος, μέσω των διμερών και πολυμερών διαύλων, η οποία συνιστά κοινή προτεραιότητα όλων.

Στα άρθρα 9 έως 17, αναγνωρίζεται η από κοινού επιθυμία των μερών να προωθήσουν την αειφόρο ανάπτυξη από οικονομική, κοινωνική και περιβαλλοντική άποψη, επιδιώκοντας την ανάπτυξη του εμπορίου και των επενδύσεων μεταξύ τους προς αμοιβαίο όφελος, όπως προβλέπεται σε μία συνολική οικονομική και εμπορική συμφωνία. Παράλληλα, δίνεται έμφαση στον ενεργειακό τομέα για την οικονομική ευημερία και τη διεθνή ειρήνη και σταθερότητα, μιας και πλέον το ζήτημα του ενεργειακού εφοδιασμού συνιστά ένα πρόβλημα με παγκόσμιες διαστάσεις, όπου ζούμε και ενδεχομένως να ζήσουμε και σε μεγαλύτερη ένταση.

Έτσι, λοιπόν, τα μέρη όπως αναφέρεται και στο άρθρο, συμφωνούν στην αναγκαιότητα βελτίωσης και διαφοροποίησης του ενεργειακού εφοδιασμού, την προώθηση της καινοτομίας και την αύξηση της ενεργειακής απόδοσης για την ενίσχυση των ενεργειακών ευκαιριών, της ενεργειακής ασφάλειας και της βιώσιμης και οικονομικά προσιτής ενέργειας, ενώ, παράλληλα, δίνεται έμφαση στην από κοινού αντιμετώπιση της κλιματικής αλλαγής και στην περαιτέρω συνεργασία, για την περιβαλλοντική προστασία.

Ο τέταρτος τομέας αμοιβαίου ενδιαφέροντος είναι αυτός της Δικαιοσύνης, Ελευθερίας και Ασφάλειας. Οι σχετικές προβλέψεις για την ενίσχυση της συνεργασίας αποτυπώνονται στα άρθρα 18 έως 25 προβλέποντας μεταξύ άλλων τη συνεργασία και τη διασφάλιση μιας ισόρροπης και ολοκληρωμένης προσέγγισης των ζητημάτων, που άπτονται την καταπολέμηση των παράνομων διαδικασιών γύρω από την υπόθεση των ναρκωτικών, αλλά και του οργανωμένου οικονομικού και χρηματοοικονομικού εγκλήματος, της διαφθοράς, του λαθρεμπορίου και των παράνομων συναλλαγών.

Ως Βουλευτής της εθνικά ευαίσθητης περιοχής του Νομού Έβρου θα ήθελα, να επισημάνω στη συμπερίληψη σχετικών διατάξεων αναφορικά με τη μετανάστευση γενικά, το άσυλο και τη διαχείριση των συνόρων, όπου τα συμβαλλόμενα μέρη συμφωνούν, να συνεργάζονται, ώστε να προλαμβάνουν και να ελέγχουν το μεταναστευτικό ζήτημα γενικά. Προκειμένου να επιτευχθεί αυτό, προβλέπεται στο άρθρο 23 επιγραμματικά ότι: Ο Καναδάς επιτρέπει την επανεισδοχή πολιτών του που βρίσκονται παράνομα στο έδαφος κράτους-μέλους μετά από αίτημα του τελευταίου. Κάθε κράτος-μέλος επιτρέπει την επανεισδοχή πολιτών του που βρίσκονται παράνομα στο έδαφος του Καναδά μετά από αίτημα του τελευταίου. Τα κράτη-μέλη και ο Καναδάς παρέχουν στους πολίτες τους κατάλληλα ταξιδιωτικά έγγραφα προς το σκοπό αυτό της διευκόλυνσης. Τα συμβαλλόμενα μέρη μεριμνούν για τη συμμετοχή τους σε διαπραγματεύσεις με σκοπό τη σύναψη ειδικής συμφωνίας που θα καθορίζει υποχρεώσεις μεταξύ άλλων της επανεισδοχής υπηκόων τρίτων χωρών και απάτριδων.

Τέλος ο πέμπτος τομέας συνεργασίας αφορά στην ενίσχυση του πολιτικού διαλόγου και τo μηχανισμό διαβούλευσης κατά τρόπο αποτελεσματικό και πραγματικό, όπως αναλύονται στα άρθρα 26 και 27. Κυρίες και κύριοι συνάδελφοι, καθίσταται σαφές ότι με την κύρωση της εν λόγω συμφωνίας ενισχύονται μεταξύ της Ευρωπαϊκής Ένωσης και των κρατών μελών αυτής και αντίστοιχα του Καναδά ο παραγωγικός διάλογος, αλλά και η συνολική εταιρική σχέση με απώτερο σκοπό την εμβάθυνση της πολιτικής και τομεακών συνεργασίας, αλλά και την άμεση ανάληψη κοινών δράσεων, για τα ζητήματα κοινού ενδιαφέροντος που καλύπτουν όλο το φάσμα και το εύρος των διεθνών και παγκόσμιων προκλήσεων. Η σημερινή Κυβέρνηση ακολουθώντας μία ενεργητική εξωτερική πολιτική και προσβλέποντας στη διαρκή ενίσχυση των συμμαχιών και συνεργασιών της, αλλά και ως αξιόπιστος εταίρος του ευρωπαϊκού οικοδομήματος, επιτελεί το εθνικό και το ευρωπαϊκό χρέος, φέροντας προς κύρωση μία συμφωνία μεγάλης σημασίας, η οποία αναμένεται, να προσδώσει πολλαπλά οφέλη σε πολιτικό, οικονομικό και εμπορικό επίπεδο. Σας ευχαριστώ για την προσοχή σας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον Αντιπρόεδρο της Επιτροπής μας, το Βουλευτή Έβρου, τον κ. Δημοσχάκη.

Πριν έλθει στο βήμα ο Εισηγητής της Μειοψηφίας, ο Εισηγητής του ΣΥΡΙΖΑ, ο κ. Νάσος Αθανασίου, να σας ανακοινώσω κύριοι συνάδελφοι τα εξής. Καταρχήν, αυτή τη στιγμή με ενημερώνουν ότι είναι 32 βουλευτές, συνάδελφοι, μέλη της Επιτροπής μας που παρακολουθούν διαδικτυακά συν 14 που είμαστε εμείς εδώ.

Να σας ενημερώσω, επίσης, ότι ήδη έχουμε στείλει επιστολή σε αντίστοιχες Επιτροπές Άμυνας και Εξωτερικών Ευρωπαϊκών Κοινοβουλίων και συγκεκριμένα της Γαλλίας, της Ιταλίας - που τώρα μετά τις εκλογές, ενδεχομένως, θα αλλάξουν τις συνθέσεις τους- δεν ξέρουμε τι θα γίνει, περιμένουμε, να μας απαντήσουν - της Ισπανίας, της Πορτογαλίας και συζητούμε τώρα και με άλλες χώρες, προκειμένου να κάνουμε κοινές τηλεδιασκέψεις, όπως είχαμε κάνει και στο παρελθόν με τους συναδέλφους μας εκεί στο επίπεδο της κοινοβουλευτικής διπλωματίας, για να τους ενημερώσουμε, για την επιθετικότητα που εκδηλώνει η Τουρκία εναντίον της χώρας μας και για όλα τα τεκταινόμενα. Είναι κάτι που στο δικό μας επίπεδο, στο επίπεδο της κοινοβουλευτικής διπλωματίας, θεωρούμε ότι είναι πολύ σημαντικό, για να είναι όσο το δυνατόν περισσότεροι συνάδελφοί μας στα άλλα Ευρωπαϊκά Κοινοβούλια ενημερωμένοι. Αυτό να ξέρετε ότι θα το επεκτείνουμε και με όσες Επιτροπές ακόμη μπορούμε μέσα από τα κράτη-μέλη, κυρίως, της Ευρωπαϊκής Ένωσης και όχι μόνον.

Επίσης, να ξέρετε ότι τις προσεχείς εβδομάδες θα προγραμματίσουμε με την Επιτροπή - και θα παρακαλέσω, όσοι μπορείτε, να έρθετε - κάποιες επιτόπιες επισκέψεις στις Παραγωγικές Σχολές των Ενόπλων Δυνάμεων. Δηλαδή η Σχολή Ευελπίδων, καταρχήν, στη Σχολή Ναυτικών Δοκίμων και Σχολή Ικάρων, για να μας ενημερώσουν για το επίπεδο σπουδών, το τι γίνεται, την προετοιμασία των σπουδαστών, γιατί αυτοί θα είναι τα αυριανά στελέχη των Ενόπλων Δυνάμεων και μετά θα συνεχίσουμε αυτές τις επισκέψεις και στις υπόλοιπες παραγωγικές σχολές. Εγώ, έχω πάει στα Τρίκαλα, στη Σχολή Μονίμων Υπαξιωματικών σε κάποιες ευκαιρίες όπου είχαν κάποιες εκδηλώσεις και ήμουν καλεσμένος, έχουμε συζητήσει με αυτούς, αλλά θα ήταν καλό, να πλαισιωθούμε μια ομάδα βουλευτών και να πάμε, να παρακολουθήσουμε λίγο το επίπεδο των σπουδών και όσα έχουν, να μας πουν. Είναι ένα μήνυμα που θέλουμε, να στείλουμε και εμείς, ως Επιτροπή ότι ενδιαφερόμαστε για ό,τι συμβαίνει στις σχολές αυτές και για το επίπεδο προετοιμασίας των Ενόπλων Δυνάμεων, αλλά κι από την άλλη θέλουμε, να ξέρουν κι εκείνοι ότι προσέχουμε και παρακολουθούμε από κοντά όλο αυτό το στάδιο της προετοιμασίας. Θα σας ενημερώσω για τις επισκέψεις στις Παραγωγικές Σχολές, θα είναι καθημερινές ημέρες, ημέρες που έχει εργασία η Βουλή. Να καλωσορίσουμε και τον Πρόεδρο της Επιτροπής Παραγωγής και Εμπορίου, τον κ. Βλάχο.

Κύριε Αθανασίου, έχετε το λόγο για 10 λεπτά.

**ΑΘΑΝΑΣΙΟΣ (ΝΑΣΟΣ)ΑΘΑΝΑΣΙΟΥ (Εισηγητής της Μειοψηφίας):** Θα προσπαθήσω, να σταθώ στα ελληνικά μέτρα αντιμετώπισης αυτής της Συμφωνίας, γιατί, βεβαίως, υπάρχουν ευρύτερα ευρωπαϊκά, ευρώ ατλαντικά κ.λπ.. Θα ξεκινήσω από τα ευχάριστα και θα πάω στα λιγότερο ευχάριστα.

Η Συμφωνία του Πολυπολιτισμού» είναι ένας από τους χαρακτηρισμούς που έδωσε ο Διεθνής Τύπος στο κείμενο που εξετάζουμε σήμερα. Η Toronto Star πρωτοστάτησε σε αυτόν τον χαρακτηρισμό. Πολλοί από εμάς θα μπορούσαν, να ισχυριστούν το εξης ότι δε διδάχθηκαν θεωρητικά την πολιτική του πολυπολιτισμού που εφαρμόζει ο Καναδάς. Την έζησαν μέσω συγγενών τους στα χρόνια της πρωθυπουργίας του Pierre Elliott Trudeau, πατέρα του σημερινού Πρωθυπουργού της χώρας.

Ας δούμε στην πράξη, τι σημαίνει «πολυπολιτισμός»: Είσαι Έλληνας ορθόδοξος, χρηματοδοτώ την εκμάθηση της ελληνικής γλώσσας και θεσμοποιώ την Ορθόδοξη Εκκλησία σου. Είσαι Ιταλός καθολικός, το ίδιο και η ιταλική γλώσσα και η Καθολική Εκκλησία αποκτούν ισχύ δικαιωμάτων που, αντίστοιχα, καλύπτουν τους πάντες, όλους τους υπόλοιπους. Έτσι πήγαιναν και πηγαίνουν εκεί τα πράγματα.

Ο Καναδάς έχει ειδικό πολιτικό βάρος τόσο για την Ευρώπη όσο και για την Ελλάδα. Για την Ευρωπαϊκή Ένωση διότι και η ίδια αποτελεί - αρέσει δεν αρέσει - μια εφαρμογή πολυπολιτισμού στην παγκόσμια ιστορία. Η μορφή διαφέρει, αλλά η ουσία είναι η ίδια. Για την Ελλάδα η αξία του καναδικού φαινομένου προκύπτει από το μετρήσιμο γεγονός, κ. Υπουργέ, ότι οι εκεί ομογενείς μας διατηρούν στενούς δεσμούς με την πατρίδα. Εντάχθηκαν στην εκεί κοινωνία, αλλά δεν έσβησαν ως Έλληνες, όπως έσβησαν και δυστυχώς εξακολουθούν, να σβήνουν αλλού, ενώ η Ελληνική Πολιτεία δεν μπορεί παρά να κάνει τα «στραβά μάτια».

Έχει υποστηριχθεί ότι «μέχρι το Β` Παγκόσμιο Πόλεμο οι στρατηγικές συμφωνίες προσπαθούσαν, να «φτιάξουν τον κόσμο». Μεταπολεμικά οι συμφωνίες λέγεται ότι «δε φτιάχνουν τον κόσμο, φτιάχνουν μηχανισμούς». Μηχανισμός είναι η Ευρωπαϊκή Ένωση, μηχανισμός προσπαθεί, να γίνει και ο ΟΗΕ, αλλά δε μπορεί, διότι μεταξύ άλλων ελλείψεων στερείται Διεθνούς Ποινικού Δικαστηρίου.

Στη συμφωνία που έρχεται σήμερα προς κύρωση ένας γέρος μηχανισμός επιχειρείται, να συγκροτηθεί, με σκοπό να καταστεί πιο επιχειρησιακή η συνεργασία των δύο πλευρών. Μέσα σε αυτόν τον μηχανισμό υπάρχει, βέβαια, ο άξονας της Διατλαντικής Ασφάλειας, ο οποίος, μάλιστα, προσπαθούν, να ενισχυθεί στο άρθρο 7, αλλά εισάγεται και η ρήτρα της πολυμερούς προσέγγισης στα προβλήματαστο άρθρο 8. Είναι σημαντική αυτή η ρήτρα της πολυμερούς προσέγγισης στα διεθνή προβλήματα.

Επίσης, στο ίδιο άρθρο στο δεύτερο εδάφιο, επιπλέον των υφιστάμενων διαλόγων στους τομείς των ανθρωπίνων δικαιωμάτων και της δημοκρατίας τα μέρη καταρτίζουν μόνιμους μηχανισμούς διαβούλευσης στο Συμβούλιο Ανθρωπίνων Δικαιωμάτων, στη Γενική Συνέλευση των Ηνωμένων Εθνών, στα Γραφεία των Ηνωμένων Εθνών στη Βιέννη και σε άλλους φορείς.

Βέβαια, όχι ως ακαδημαϊκός ή δημοσιογραφικός ή πολιτικός «μυαλοπώλης» αλλά ως ένας από τη μάζα, θέλω να εκφράσω την εκτίμησή μου στο άρθρο 5, που αφορά το Διεθνές Ποινικό Δικαστήριο. Το διαβάζω ολόκληρο γιατί μοιάζει με μοναχικό νησί σε μεγάλη θάλασσα, νησί σαφήνειας, μέσα στη θάλασσα των λεγόμενων «δημιουργικών ασαφειών», «Τα συμβαλλόμενα μέρη επιβεβαιώνουν ότι η σοβαρότερη εγκληματικότητα διεθνούς εμβέλειας, δεν πρέπει να παραμένει ατιμώρητη» και ότι «η αποτελεσματική δίωξή της πρέπει να εξασφαλίζεται με τη λήψη μέτρων σε εθνικό επίπεδο και με την ενίσχυση της διεθνούς συνεργασίας, μεταξύ άλλων στο πλαίσιο του Διεθνούς Ποινικού Δικαστηρίου».

Δεύτερο εδάφιο και κυριότερο κατά τη γνώμη μου, «Τα μέρη έχουν δεσμευθεί από κοινού να προωθήσουν την καθολική επικύρωση ή προσχώρηση στο Καταστατικό της Ρώμης του Διεθνούς Ποινικού Δικαστηρίου και να εργασθούν προς την κατεύθυνση της αποτελεσματικής εφαρμογής του Καταστατικού σε εθνικό επίπεδο από τα κράτη μέρη του Διεθνούς Ποινικού Δικαστηρίου». Πολλά από τα άλλα άρθρα αποτελούν βελτιωμένη αντιγραφή διμερών Συμφωνιών της Γαλλίας και του Καναδά.

Στο άρθρο 10, συμφωνείται η συνεργασία των μερών για την προώθηση της αειφόρου ανάπτυξης.

Στο άρθρο 12, τα μέρη δεσμεύονται να προωθήσουν την υπεύθυνη και αποτελεσματική χρήση των πόρων και την ευαισθητοποίηση, όσον αφορά στο οικονομικό και κοινωνικό κόστος της περιβαλλοντικής ζημιάς και των σχετικών επιπτώσεων.

Στο άρθρο 19, προβλέπεται η ενίσχυση της συνεργασίας σε αναφορά με την πρόληψη της παράνομης διακίνησης ναρκωτικών.

Στο άρθρο 22, αναγνωρίζουν την ανάγκη ενδυνάμωσης της συνεργασίας για την πρόληψη και καταπολέμηση του ηλεκτρονικού εγκλήματος.

Το κυριότερο όμως και εδώ θα ήθελα, κατά το δυνατόν, την προσοχή της ελληνικής διπλωματίας, διότι θα αναφερθώ σε μία ανάλυση, η οποία δεν έχει φθάσει στο Υπουργείο Εξωτερικών ενώ έχει εκδοθεί σε βιβλίο εδώ και 15 χρόνια.

Στο άρθρο 2, θεσπίζεται η υποχρέωση προάσπισης και σεβασμού των δημοκρατικών αρχών, των ανθρωπίνων δικαιωμάτων και των θεμελιωδών ελευθεριών. Επιπλέον, αναγνωρίζεται η σημασία του κράτους δικαίου, για την προστασία των ανθρωπίνων δικαιωμάτων. Όπως με πληροφόρησαν ομογενειακές πηγές από την εποχή της πρωθυπουργίας του πατρός Τριντό, υπήρχε πάγια εντολή στο Υπουργείο Εξωτερικών του Καναδά, αναφοράς των ανθρωπίνων δικαιωμάτων σε κάθε διεθνή συμφωνία του Καναδά. Πράγμα που δεν τηρήθηκε απαρέγκλιτα, διότι σύμφωνα με τις ίδιες πηγές, οι οποίες είναι έγκυρες, σε αυτόν τον κόσμο, δεν μπορείς να συνεργάζεσαι πάντα με αγγέλους.

Στον τομέα των ανθρωπίνων δικαιωμάτων όμως συμβαίνει κάτι τρομακτικό για την ευρωπαϊκή ιστορία, κάτι που συζήτησαν πριν από 15 χρόνια ο Γιούργκεν Χάμπερμας και ο Γιόζεφ Ράτσινγκερ έγινε και Πάπας ως Βενέδικτος και τι λέει ο Γιόζεφ Ράτσινγκερ; «Το ισλάμ έχει καταρτίσει τον δικό του κατάλογο ανθρωπίνων δικαιωμάτων, που αποκλίνει από τον δυτικό. Η Κίνα χαρακτηρίζεται στις μέρες μας από μια μορφή πολιτισμού, που γεννήθηκε στη δύση», ο Ράτσινγκερ τα λέει αυτά, ο Πάπας, «τον μαρξισμό», αλλά παρόλα αυτά θέτει το ερώτημα, «μήπως τα ανθρώπινα δικαιώματα, δεν είναι παρά μια ιδιάζουσα επινόηση που χρειάζεται διερεύνηση»;

Αυτό η δυτική οικονομία δεν το έχει αντιμετωπίσει, δεν το έχει καν εξετάσει ενώ οι διανοούμενοι της Ευρώπης όχι μόνο το εξέτασαν, το έχουν καταγράψει, μπορεί το Υπουργείο να προμηθευτεί αυτό το βιβλίο εκδόσεις «ΕΣΤΙΑ» για αυτό τον διάλογο. Κάνουν ορισμένες μουσουλμανικές χώρες και η Κίνα κάτι που κάνει και η Τουρκία, αμφισβητούν τα πάντα. Η Τουρκία δεν δίστασε, θα το πω στη δεύτερη αναφορά, να προκαλέσει ψηφοφορία στη Γενική Συνέλευση του ΟΗΕ για να καταγράψει την ψήφο της, γνωρίζοντας ότι είναι η μόνη ψήφος αρνητική στο Δίκαιο της Θάλασσας, κάτι γίνεται και με τα ανθρώπινα δικαιώματα.

Τελικά, διαβάζοντας τη Συμφωνία, δεν αναζήτησα φυσικά το τέλειο, αναζήτησα το χρήσιμο που είναι αμέσως εφαρμόσιμο. Υπάρχει νομίζω. Υπάρχουν περιπτώσεις που το λίγο είναι αρκετό. Κύριε Πρόεδρε, υπερψηφίζουμε την Κύρωση αυτής της Συμφωνίας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον συνάδελφο, τον κ. Αθανασίου, από την πλευρά του ΣΥΡΙΖΑ και συνεχίζουμε με τον Ειδικό Αγορητή του Κινήματος Αλλαγής-ΠΑΣΟΚ, τον κύριο Βασίλειο Κεγκέρογλου. Ορίστε, κ. Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ(Ειδικός Αγορητής του Κινήματος Αλλαγής):** Κύριε Πρόεδρε, ευχαριστώ.

Η Συμφωνία Στρατηγικής Εταιρικής Σχέσης μεταξύ της Ευρωπαϊκής Ένωσης και των κρατών μελών της αφενός και του Καναδά αφετέρου υπογράφηκε στις Βρυξέλλες στις 30 Οκτωβρίου του 2016. Με τη Συμφωνία αυτή γίνεται μια προσπάθεια να ενισχυθούν και να εμβαθυνθούν οι σχέσεις, μεταξύ της Ευρωπαϊκής Ένωσης και του Καναδά, παρέχοντας ένα γενικό και δεσμευτικό πλαίσιο ενισχυμένης συνεργασίας, η οποία βασίζεται σε κοινές αξίες και αρχές συμπεριλαμβανομένου του σεβασμού της δημοκρατίας, του κράτους δικαίου, των ανθρωπίνων δικαιωμάτων και των θεμελιωδών ελευθεριών. Η χώρα μας, βέβαια, είναι σταθερά προσηλωμένη στην προάσπιση των ανθρωπίνων δικαιωμάτων και του κράτους δικαίου και βέβαια του σεβασμού των αρχών και των αξιών της Δημοκρατίας αφού έχουμε να λέμε και έτσι είναι ότι γεννήθηκε στην αρχαία Ελλάδα.

Οι περιφερειακές και παγκόσμιες προκλήσεις αλλά και η ευρύτερη γεωπολιτική αστάθεια, καθιστούν αναγκαία την ενίσχυση της πολιτικής συνεργασίας και την ανάληψη κοινών δράσεων. Για ζητήματα κοινού ενδιαφέροντος, ιδιαίτερα αν πρόκειται για την προάσπιση των ανθρωπίνων δικαιωμάτων, την προώθηση των διεθνών αρχών της ειρήνης και της ασφάλειας, καθώς και του κράτους δικαίου, τη μείωση της φτώχειας, την αειφόρο και ανθρωποκεντρική ανάπτυξη, χωρίς αποκλεισμούς και με σεβασμό στο περιβάλλον και τον άνθρωπο. Η Συμφωνία προβλέπεται να Κυρωθεί από όλα τα εθνικά Κοινοβούλια των χωρών μελών της Ευρωπαϊκής Ένωσης. Εμείς το συζητάμε σήμερα ως μέλος της Ευρωπαϊκής Ένωσης και λόγω του σεβασμού στις διαχρονικές και πανανθρώπινες αξίες αλλά και λόγω της ανάγκης να υπάρχει συνεργασία στη σημερινή περίοδο, ενισχυμένη συνεργασία των γεωπολιτικών ανακατατάξεων, η Συμφωνία αυτή κρίνεται θετική, προκειμένου να συμβάλει σε όλα αυτά, χωρίς αυτό να σημαίνει ότι πολλά από τα σημεία αυτής της Συμφωνίας, ιδιαίτερα στο εμπορικό κομμάτι, δεν δημιουργούν προβλήματα ή δεν ενδέχεται να δημιουργήσουν προβλήματα στο μέλλον. Θα ήθελα να πω ότι αντικαθιστώ τον Εισηγητή, τον κ. Ανδρέα Λοβέρδο, ο οποίος είναι στο εξωτερικό και θα έχει αύριο την ευθύνη της εισήγησης στην Ολομέλεια.

Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής):** Κύριε Κεγκέρογλου, υπερψηφίζετετη Συμφωνία,το είπατε εμμέσως, απλώς το ξεκαθαρίζω για να μην υπάρχει οποιαδήποτε παρανόηση. Παρακαλώ, να πάρει τον λόγο ο Ειδικός Αγορητής του ΚΚΕ, ο κ. Νικόλαος Παπαναστάσης.

Ορίστε, έχετε τον λόγο, κ. Παπαναστάση.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του ΚΚΕ):** Κύριε Πρόεδρε, η ελληνική κυβέρνηση συνεπής με τη συνολική αντιλαϊκή πολιτική της, μια πολιτική που υπηρετεί σταθερά τα συμφέροντα και την κερδοφορία των μονοπωλιακών Ομίλων, έχει πολλούς λόγους να κομπορρημονεί σήμερα, για την έναρξη της κοινοβουλευτικής διαδικασίας Κύρωσης της Συμφωνίας, μεταξύ της Ευρωπαϊκής ένωσης και των κρατών μελών της από τη μια και του Καναδά από την άλλη. Ελλάδα δηλαδή. Είναι φανερό ότι αυτή η ελληνική Συμφωνία υπηρετεί τα συμφέροντα των μονοπωλίων και συνιστά ένα σχέδιο ενίσχυσης ενός πλαισίου που εδράζεται σε προγενέστερες Συμφωνίες, που προβλέπουν τη δημιουργία μιας ενιαίας αγοράς. Είναι συνέχεια της αποκαλούμενης περιεκτικής οικονομικής και εμπορικής συμφωνίας της ΕΤΑ της Ευρωπαϊκής ένωσης με τον Καναδά του 2016. Η μελλοντική εξειδίκευση των προβλέψεων της Συμφωνίας που συζητάμε, θα λειτουργήσει στην κατεύθυνση της παραπέρα αύξησης των καπιταλιστικών κερδών, αλλά θα έχει και σημαντικές γεωπολιτικές προεκτάσεις.

Οι μεγάλοι επιχειρηματικοί Όμιλοι της Ευρωπαϊκής ένωσης και του Καναδά είναι γεγονός ότι επιδιώκουν να αποκτήσουν προβάδισμα κερδοφορίας σε βάρος των ανταγωνιστών τους. Σημαντικό ρόλο, σε αυτούς τους ανταγωνισμούς παίζουν ιδιαίτερα Όμιλοι των ΗΠΑ με την ισχυρή θέση που διαθέτουν στον Καναδά. Συγκεκαλυμμένος στόχος, είναι η δημιουργία του υπόβαθρου, για την αμφισβήτηση και κατάργηση όποιων εργατικών δικαιωμάτων έχουν απομείνει όρθια, με μαζικές απολύσεις και στις δύο πλευρές του Ατλαντικού. Η προς Κύρωση Συμφωνία, δημιουργεί ένα ψευτο ιδεατό πλαίσιο «υψηλών κοινών επιδιώξεων » . Κοινών, αναφέρομαι στην Ελλάδα και τον Καναδά. Έρχεται όμως η ίδια η πραγματικότητα και ξεγυμνώνει την ραφιναρισμένη υποκρισία, όσων τη στηρίζουν ή θα την στηρίξουν.

Για παράδειγμα στο άρθρο 3, αναφέρεται ότι τα συμβαλλόμενα μέρη θεωρούν ότι η διάδοση των όπλων μαζικής καταστροφής, αποτελούν μια από τις σοβαρότερες απειλές κατά της διεθνούς σταθερότητας και ασφάλειας και ότι αυτά θα συνεργαστούν για να συμβάλουν στην πρόληψη της διάθεσής τους. Πραγματικά, θα ήταν ανέκδοτο αν δεν ήταν τραγικό. Είναι ξεδιάντροπη υποκρισία. Μέλη του ΝΑΤΟ. Αυτά είναι τα συμβαλλόμενα μέρη, που από τη μία δήθεν συμφωνούν ότι αντιτίθενται στη διάδοση των όπλων μαζικής καταστροφής και από την άλλη συμφωνούν και ενισχύουν την καταστροφική εξάπλωση αυτής της λύκο συμμαχίας, που ευθύνεται και για την αιματοχυσία λαών και λαών, αρκεί να δούμε τις τραγικές, για τον λαό της Ουκρανίας εξελίξεις στη χώρα αυτή.

Ταυτόχρονα, όμως όχι απλά αποδέχονται, συμμετέχουν στην κατασκευή νέων καταστροφικών οπλικών συστημάτων, αυτές είναι οι συμφωνίες της κυβέρνησης. Σκοπό έχετε να ρίξετε στάχτη στα μάτια των λαών. Πρόθεση της Κυβέρνησης, είναι με τη σύμφωνη γνώμη και του ΣΥΡΙΖΑ και του ΠΑΣΟΚ, όπως αυτή εκφράζεται στην πορεία και του νομοθετικού έργου, αλλά όχι μόνο. Είναι η εξαπάτηση με εικασίες πως δήθεν η μακρόχρονη ή και η μόνιμη ειρήνη μπορούν να έρθουν με νέες συμφωνίες, νέες αρχιτεκτονικές ασφάλειας σαν τη σημερινή. Υπάρχουν και κάποιοι εδώ μέσα, εδώ βρίσκονται, που εξακολουθούν να προβάλλουν την άποψη ότι μπορεί να υπάρξει και ΝΑΤΟ, χωρίς επιθετικούς σχεδιασμούς, αλλά και μια Ευρώπη απογαλακτισμένη από τις ΗΠΑ .

Επίσης στο άρθρο 4, τα συμβαλλόμενα μέρη από τη μια αναγνωρίζουν ότι η παράνομη κατασκευή μεταφορά και κυκλοφορία φορητών όπλων, συνιστά σοβαρή απειλή κατά της ειρήνης και της διεθνούς ασφάλειας. Από την άλλη τι κάνουν; Συσκοτίζουν παραπλανητικά ότι το παράνομο εμπόριο όπλων, αποτελεί τεράστια και εξαιρετικά κερδοφόρα αγορά, η οποία έχει σαν αφετηρία της τις ίδιες τις βιομηχανίες των όπλων των χωρών τους. Είναι πλέον αποδεδειγμένο ότι υπάρχουν διασυνδέσεις ακόμη και με κρατικές υπηρεσίες και κυκλώματα, που η Ευρωπαϊκή ένωση και οι κυβερνήσεις των κρατών μελών τους δεν θέλουν να αγγίξουν. Εμείς σαν Κομμουνιστικό Κόμμα Ελλάδας, καλούμε τους εργαζόμενους να γυρίσουν την πλάτη τους στην κυβερνητική παραπλάνηση και εξαπάτηση, να απορρίπτουν κάθε προσπάθεια δημιουργίας αντιλαϊκών τετελεσμένων, μέσω αντιδραστικών Συμφωνιών. Να δυναμώσουν την πάλη τους ενάντια στην αντιλαϊκή πολιτική κυβέρνησης Ευρωπαϊκής ένωσης, κεφαλαίου και να βάλουν τέλος στο στόχαστρο τον πραγματικό αντίπαλο τα μονοπώλια τις ενώσεις τους και το ίδιο το εκμεταλλευτικό σύστημα τους. Κατά συνέπεια καταψηφίζουμε την Κύρωση αυτής της Συμφωνίας. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και εμείςστο συνάδελφο από το Κομμουνιστικό Κόμμα τον κ . Παπαναστάση.

Τον λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης**): Ευχαριστώ κ.Πρόεδρε, κυρίες και κύριοι συνάδελφοι. Προτού ξεκινήσω να μιλώ, για την κύρωση Συμφωνίας Στρατηγικής Εταιρικής Σχέσης, μεταξύ της Ευρωπαϊκής Ένωσης και των μελών της και με τον Καναδά, θα ήθελα να πω κάτι σε όλους μας και θέλω να ακουστεί καλά και να το καταλάβουμε πολύ καλά. Αυτό που έγινε τις προηγούμενες μέρες με αυτό το ανθρωποειδές που εξάντλησε όλα του τα φονικά ένστικτα εναντίον ενός μικρού παιδιού 12 ετών πρέπει να καταλάβουμε όλοι τι αξία είχε όταν η Ελληνική Λύση φώναζε και έλεγε ότι πρέπει να αυστηροποιήσουμε τις ποινές του Ποινικού μας Κώδικα. Όταν λέμε ισόβια σημαίνει ισόβια κυρίες και κύριοι συνάδελφοι.

Και πέστε μου τώρα αν είναι κράτος δικαίου αυτό, ένας άνθρωπος ο οποίος περιτριγυρίζετο από πολιτικούς, καλλιτέχνες και δεν ξέρω εγώ τι άλλο, επιχειρηματίες, να μαθαίνουμε κάποια στιγμή ότι έκανε αυτό το έγκλημα, γιατί πρόκειται περί εγκλήματος. Πρέπει όλοι μαζί να καθίσουμε γιατί είμαστε όλοι γονείς, έχουμε παιδιά, να καθίσουμε, να σκεφτούμε και να αναλογιστούμε, αν προσφέρουμε και τι υπηρεσία προσφέρουμε στον ελληνικό λαό από αυτό εδώ το βήμα. Νομίζω ότι ήρθε η ώρα όλοι μαζί να πούμε στοπ. Στοπ σε αυτά τα ανθρωποειδή, στοπ, στα ειδεχθή εγκλήματα. Αυστηροποίηση των ποινών και να προσέχουμε εμείς οι πολιτικοί κυρίως με ποιους κάνουμε παρέα και ας ευχηθούμε να μην υπάρξουν συνέπειες και δούμε άλλα πράγματα τα οποία θα έχουν ξεφύγει τελείως από το δημοκρατικό μας πολίτευμα .

Ένα άλλο το οποίο πρέπει να ξέρουμε κύριε Υπουργέ των Εξωτερικών, ακόμα και σήμερα, ο Υπουργός των Εξωτερικών της Τουρκίας ο Τσαβούσογλου απείλησε την Ελλάδα ευθέως με πόλεμο ξεκινώντας με το καλημέρα Ελλάδα να ξυπνήσει δηλαδή η Ελλάδα για να μη γίνει Ουκρανία . Έτσι είπε πριν από λίγο ο Μεβλούτ Τσαβούσογλου. Πρέπει λοιπόν άμεσα να συγκληθεί το Συμβούλιο Πολιτικών Αρχηγών και να δούμε, τι βήματα πρέπει να κάνουμε από δω και πέρα, τα οποία πρέπει να είναι σοβαρά, βήματα προσεκτικά, αλλά βήματα όχι ηττοπάθειας.

Εισερχόμαστε στην «Κύρωση της Συμφωνίας Στρατηγικής Εταιρικής Σχέσης, μεταξύ της Ευρωπαϊκής Ένωσης και των κρατών μελών της αφενός, και του Καναδά, αφετέρου».

Με το προτεινόμενο σχέδιο νόμου, κύριε Υπουργέ, κυρώνεται η «Συμφωνία Στρατηγικής Εταιρικής Σχέσης μεταξύ», μας αρέσει να χρησιμοποιούμε και βαρύγδουπες εκφράσεις, «Στρατηγικής Εταιρικής Σχέσης μεταξύ της Ευρωπαϊκής Ένωσης και των κρατών μελών της, και του Καναδά», η οποία έχει υπογραφεί, όπως πολύ καλά ξέρουμε, στις Βρυξέλλες, τον Οκτώβριο του 2016. Πρόκειται για μια Συμφωνία της Ευρωπαϊκής Ένωσης με τον Καναδά, η οποία αποτελεί διεθνή υποχρέωση κάθε χώρας στο πλαίσιο, βέβαια, της Ευρωπαϊκής Ένωσης.

Μπορούμε να πούμε πάρα πολλά, να συμφωνήσουμε σε πάρα πολλά. Όμως, κύριε Υπουργέ, θέλω να σας κάνω μια ερώτηση. Πότε η Ελλάδα θα ορθώσει το ανάστημά της και θα κατοχυρώσει τα προϊόντα της; Και το λέω σε εσάς, έναν άνθρωπο ο οποίος νομίζω ότι, μπορεί να συζητήσει και να σκεφτεί ορισμένα πράγματα. Ποια ήταν τα θέματα, τα οποία αντιμετωπίζαμε, με διάφορες χώρες, κυρίως για τα προϊόντα προέλευσης Ελληνικής; Και μιλάω για τη φέτα. Μέχρι το 2013 υπήρχαν πάρα πολλοί επιχειρηματίες, οι οποίοι πέρναγαν και πουλούσαν τη φέτα του Καναδά ή άλλων χωρών σαν Ελληνική. Εμείς, δεν κάναμε καμία προσπάθεια μέχρι τότε.

Σήμερα αυτό το οποίο έπρεπε να έχει κάνει - και το λέω πάρα πολύ σοβαρά - ο Καναδάς, ποιο ήταν; Να μας στείλει, λοιπόν, τους χρήστες - τα ονοματεπώνυμα δηλαδή - οι οποίοι μέχρι το 2013 θησαύριζαν με την «Π.Ο.Π. Ελληνική Φέτα». Το έκανε ο Καναδάς; Όχι. Και τι κάνει η Ευρωπαϊκή Ένωση, απουσία της Ελλάδας, προφανώς; Λέει «Ναι» και έρχεστε, κύριοι της Νέας Δημοκρατίας, κύριοι του ΣΥΡΙΖΑ και κύριοι του ΠΑΣΟΚ, μέχρι στιγμής και υπερψηφίζετε ένα σχέδιο νόμου, το οποίο, τι λέει ουσιαστικά; Ότι όσοι χρησιμοποιούσαν την «Ελληνική Φέτα» σαν «Καναδική Φέτα», μέχρι το 2013, θα συνεχίζουν εσαεί να την χρησιμοποιούν. Όσοι, λέει, στο μέλλον, ξεκινήσουν να πουλούν φέτα Ελληνική θα είναι «Π.Ο.Π. Ελληνική Φέτα» και όχι «Καναδική Φέτα» και αυτοί οι οποίοι χρησιμοποιούσαν μέχρι σήμερα, που θα κυρώσουμε τη Συμφωνία, γιατί να συνεχίσουν να την πουλάνε, κύριε Υπουργέ, σαν «Ελληνική Φέτα»;

**ΔΙΟΝΥΣΙΟΣ ΧΑΤΖΗΔΑΚΗΣ:** Ήταν Έλληνες, Ελληνικές εταιρείες.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης -ΚΥΡΙΑΚΟΣ ΒΕΛΟΠΟΥΛΟΣ):** Αφήστε τις «Ελληνικές εταιρείες» και τα λοιπά, κύριε Χατζηδάκη, τώρα. Αφήστε τις «Ελληνικές εταιρείες». Ποιες «Ελληνικές εταιρείες»; Kαι «Ελληνικές εταιρείες» να ήταν, θα ήταν ακόμα χειρότερα, στον Καναδά, άλλες φέτες και να χρησιμοποιούσαν την ονομασία «Ελληνική Φέτα»; Στον Καναδά; Δηλαδή ο Καναδάς έχει φέτα Ελληνική; Που είναι το copy right; Tο όνομα «Φέτα», δηλαδή, ποιο είναι; Δεν είναι «Ελληνική Φέτα»; Δεν είναι Ελληνικό; Δεν είναι κατοχυρωμένο; Είναι κατοχυρωμένο. Γιατί, λοιπόν, να συνεχίσουν αυτοί οι άνθρωποι, οι οποίοι θα περνάνε τις εταιρείες τους στα εγγόνια τους, στους γιούς, στα εγγόνια κ.λπ.; Άρα, λοιπόν, εσαεί, θα πουλάνε τη φέτα, τη δική τους, σαν «Ελληνική Φέτα». Άρα, τι κάνανε, δηλαδή; Για πέστε μου, ποια είναι η «Στρατηγική Εταιρική Σχέση, μεταξύ εμάς και του Καναδά»;

Σωστά, υπάρχουν και θέματα τα οποία προφανώς και εμείς θέλουμε και είμαστε υπέρ, να έχουμε καλή σχέση, για την Ομογένειά μας, υπάρχουν εκατοντάδες χιλιάδες Ομογενείς. Προφανώς θέματα τρομοκρατίας, προφανώς θέματα εργασίας μπορούν να έρχονται και να πηγαίνουμε από 19 μέχρι 35 χρονών, άνθρωποι να εργάζονται εκεί πέρα και να έρχονται και οι Καναδοί να εργάζονται για ένα ορισμένο χρονικό διάστημα στην Ελλάδα. Ποτέ δεν είπαμε εμείς «Όχι» για αυτά, αλλά μη μας φέρνετε μία «Στρατηγική Εταιρική Σχέση με τον Καναδά», να υπογράψουμε, όταν ο Καναδάς δεν κάνει αυτό το οποίο πρέπει να κάνει, δεν τηρεί τη συμβατική του υποχρέωση, κατ’ αρχάς, δεν λέει ποιοι ήταν οι χρήστες. Άρα και από δω και πέρα όσοι χρησιμοποιούν την «Π.Ο.Π. Ελληνική Φέτα» θα μπορούσαν να ισχυριστούν ότι, κάποτε στο παρελθόν, το 2010 είχαν πουλήσει κι αυτοί και είχαν κόψει και αυτοί ένα τιμολόγιο, άρα, λοιπόν, θα μπορούν και αυτοί να χρησιμοποιούν και να πουλούν τη φέτα σαν Ελληνική.

Τι έκανε γι’ αυτό το πράγμα η ελληνική Κυβέρνηση; Και το λέω σε εσάς, κύριε Υπουργέ, τι έκανε το Υπουργείο Εξωτερικών, να πει «Στοπ», μέχρι εδώ. Όχι, όσοι πουλούσαν τέλος, όσοι πουλάνε από εδώ και πέρα τέλος και τελειώσαμε με αυτό το παραμύθι, άρα ερχόμαστε- και θέλω να μας απαντήσετε σε αυτό το πράγμα- τι θα γίνει από δω και πέρα, γιατί να συνεχίζουν να πουλούν αυτοί οι οποίοι πουλούσαν μέχρι το 2013 σαν ελληνική τη φέτα τους. Πρέπει αυτό να το δούμε, να το δείτε εσείς, εμείς προφανώς και δεν μπορούμε να υπερψηφίσουμε αυτό το σχέδιο νόμου με αυτό το πράγμα το οποίο μας φέρατε και νομίζω, ότι ήρθε η ώρα να ορθώσουμε το ανάστημά μας, να διεκδικήσουμε αυτά τα οποία μας ανήκουν και να μην είμαστε πάντα με την ηττοπάθεια και το «μάλιστα» και ότι θέλουν οι άλλοι και ότι θέλει η Ευρωπαϊκή Ένωση. Ναι, είμαστε μέλη της Ευρωπαϊκής Ένωσης, αλλά έχουμε σαν κράτος-έθνος και τα δικά μας προϊόντα, τα δικά μας ήθη, έθιμα και παραδόσεις.

Ψηφίζουμε «ΚΑΤΑ», ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αναστασιάδης Σάββας, Ανδριανός Ιωάννης, Αραμπατζή Φωτεινή, Βαγιωνάς Γεώργιος, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Κοντογεώργος Κωνσταντίνος, Κουμουτσάκος Βλάχος Γεώργιος, Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Τζαβάρας Κωνσταντίνος, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Γιαννακοπούλου Νάντια, Φραγγίδης Γεώργιος, Δελής Ιωάννης, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία και Μπογδάνος Κωνσταντίνος.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε, το λόγο έχει ο κ .Υπουργός.

**ΑΝΔΡΕΑΣ ΚΑΤΣΑΝΙΩΤΗΣ (Υφυπουργός Εξωτερικών):** Σας ευχαριστώ. Εδώ θα πρέπει να υπάρξει μία διευκρίνιση και να ξεκαθαρίσουμε τα πράγματα. Αυτή η συμφωνία που μιλάμε σήμερα- Strategic Partnership Agreement, με τον Καναδά- είναι μια συμφωνία που αφορά ευρύτερα πράγματα. Είναι μια συμφωνία που αφορά, όπως είπε και ο Εισηγητής της Νέας Δημοκρατίας, θέματα που αφορούν τη διεθνή ειρήνη, την ασφάλεια, τα ανθρώπινα δικαιώματα, οικονομική συνεργασία όχι εμπορικές συνεργασίες, συνεργασίες στην έρευνα, στο περιβάλλον, στην καινοτομία, στην εκπαίδευση της Ευρωπαϊκής Ένωσης με τον Καναδά. Συμφωνίες που φαντάζομαι, δεν διαφωνεί κανείς με αυτές και συμφωνούμε όλοι.

Υπάρχει και μια ακόμα συμφωνία μεταξύ της Ευρωπαϊκής Ένωσης και του Καναδά, που είναι στη διαδικασία διαπραγματεύσεων. Είναι η περίφημη Comprehensive Economic and Trade Agreement (CETA) και είναι μια συμφωνία που έχουμε συζητήσει και στη Βουλή γι’ αυτή στο παρελθόν, είναι μια συμφωνία η οποία στην ουσία της, έρχεται και μιλάει για τα προϊόντα γεωγραφικής ένδειξης και ΠΟΠ της Ευρώπης, σε σχέση με την προστασία τους στον Καναδά. Είναι μια άλλη συμφωνία όμως, είναι μια συμφωνία που δεν εμπίπτει στη σημερινή μας συζήτηση, είναι μια συμφωνία η οποία έχει να κάνει με εμπορικά θέματα- καθαρά εμπορικά θέματα- οπότε μια και δεν υπάρχει καμία αναφορά στην CETA εδώ, σε αυτή τη συμφωνία δεν υπάρχει καμία σχέση εμπορική, είναι άλλη συμφωνία. Θα ήθελα να δείτε από την πλευρά σας, την πιθανότητα να ψηφίσετε αυτή τη συμφωνία, που αφορά άλλα πράγματα, σε μια περίοδο μεγάλων γεωστρατηγικών ανακατατάξεων, σε μια χώρα που είχα την τύχη να την επισκεφτώ πρόσφατα, που έχουμε μια τεράστια Ομογένεια, μια δυναμική Ομογένεια που παρεμβαίνει στα πράγματα, μια Ομογένεια η οποία έχει εκπροσώπους σε κεντρικά κοινοβούλια και σε περιφερειακά κοινοβούλια, μια Ομογένεια που μας στηρίζει σε πάρα πολλά πράγματα και μέσω αυτής και ο Καναδά μας στηρίζει, να δείτε την πιθανότητα, αυτή τη στρατηγική συμφωνία, να την ψηφίσουμε όλοι.

Όσον αφορά τη CETA, που είναι μια άλλη συμφωνία και όπως πολύ σωστά είπατε, σε αυτή τη συμφωνία ο Καναδάς έχει την υποχρέωση- και όχι μόνο σε εμάς και σε άλλες χώρες και για άλλα τυριά, όχι μόνο για τη φέτα- να μας δώσει, ποιοι μέχρι τώρα την παρήγαγαν, έτσι ώστε να μπουν στα δικαιώματα αυτών που συνεχίζουν να παράγουν, δεν μας το έχει δώσει- όχι μόνο σε εμάς και σε άλλες χώρες- γι’ αυτό η CETA μέχρι τώρα που μιλάμε, δεν έχει προχωρήσει, γι’ αυτό και η εμπορική συμφωνία με τον Καναδά δεν έχει τελεσφορήσει. Είναι ένα άλλο πράγμα και σας διαβεβαιώ, ότι τα συμφέροντα της χώρας τα εθνικά κυρίως- που είναι τα σημαντικότατα- αυτή η Κυβέρνηση τα προστατεύει παντού και τα εμπορικά, τα οποία είναι οικονομικά σημαντικά, προστατεύονται παντού.

Ακόμα και πριν από μερικές μέρες, προχθές, που η Επιτροπή της Βουλής είχε στείλει μια αντιπροσωπεία της, για την κληρικό λαϊκή συνέλευση της λατινικής Αμερικής στην Ουρουγουάη στο Μοντεβιδέο, τέθηκε θέμα, γιατί είδαμε στην Ουρουγουάη να κυκλοφορεί σε σούπερ μάρκετ, φέτα από δανέζικη εταιρεία. Καταλαβαίνετε ότι, εκτός Ευρωπαϊκής Ένωσης, το ΠΟΠ και το ΠΓΕ δεν προστατεύονται. Τέθηκε το θέμα στους αντίστοιχους βουλευτές του Ευρωπαϊκού Κοινοβουλίου στην Ουρουγουάη. Το κάνουμε παντού. Άρα, αντιλαμβάνεστε ότι και σε αυτό το κομμάτι, το Υπουργείο Εξωτερικών είναι εκεί, παρεμβαίνει και διαπραγματεύεται. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής):** Ευχαριστούμε πολύ τον Υπουργό και συνεχίζουμε τον κύκλο των Εισηγητών και των Ειδικών Αγορητών με την Ειδική Αγορήτρια του ΜέΡΑ25, τη συνάδελφο την κυρία Σοφία Σακοράφα. Κυρία Σακοράφα έχετε τον λόγο για δέκα λεπτά.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Ευχαριστώ πολύ κύριε Πρόεδρε. Κύριοι συνάδελφοι, στο σημερινό σκηνικό των παγκόσμιων αλληλεξαρτήσεων, η Ευρωπαϊκή Ένωση προωθεί «στρατηγικές εταιρικές σχέσεις», οι οποίες, ουσιαστικά, δεν αφορούν στα συμφέροντα των κρατών μελών της ή των πολιτών της, αλλά μόνο σε εκείνα των ισχυρών της. Η Ευρωπαϊκή Ένωση έχει δέκα στρατηγικές εταιρικές σχέσεις, μεταξύ των οποίων και με Ρωσία, Κίνα και Ηνωμένες Πολιτείες.

Η συγκεκριμένη Συμφωνία Στρατηγικής Σχέσης με τον Καναδά, θα αντικαταστήσει την παλιά Συμφωνία Πλαίσιο του 1976. Και αφορά, όπως πολύ σωστά είπατε κύριε Υπουργέ, στην ενίσχυση της διμερούς συνεργασίας σε τομείς, όπως ειρήνη και ασφάλεια, μετανάστευση, καταπολέμηση της τρομοκρατίας, ενέργεια, κλιματική αλλαγή, έρευνα και καινοτομία, ανάπτυξη και προξενική προστασία. Το τελευταίο, μόνο, έχει κάποιο θετικό αποτύπωμα, επειδή αφορά σε θέματα βίζας για τους Βούλγαρους και Ρουμάνους πολίτες. Σήμερα που η Δύση βρίσκεται σε τροχιά σύγκρουσης με τη Ρωσία και την Κίνα. Μια πιο εντατική συνεργασία μεταξύ Ευρωπαϊκής Ένωσης και Καναδά, ειδικά στα θέματα ειρήνης και ασφάλειας, περισσότερο πρέπει να μας ανησυχεί, παρά να μας καθησυχάζει.

Στη σημερινή πολυπολική παγκόσμια πραγματικότητα, αυτού του είδους οι στρατηγικές εταιρικές σχέσεις, εντασσόμενες στο νατοϊκό πλαίσιο μιας, όπως λέγεται, διατλαντικής αρχιτεκτονικής ασφαλείας, προσπαθούν να αναστήσουν το μονοπολικό κόσμο του 1990. Η μόνη πιθανή πρόβλεψη σήμερα λέει ότι, η συγκεκριμένη συνεργασία Ευρωπαϊκής Ένωσης και Καναδά στην εξωτερική πολιτική, όπως προβλέπεται στο πλαίσιο του πολιτικού διαλόγου, άρθρα 26 και 27, θα έχει οπωσδήποτε αρνητικά ή ακόμα και ολέθρια αποτελέσματα για την ειρήνη και την ασφάλεια στην Ευρώπη, αλλά και στο βόρειο ημισφαίριο γενικότερα.

Η είσοδος Φινλανδίας και Σουηδίας στο ΝΑΤΟ διεύρυνε, ήδη, το πεδίο διένεξης Δύσης Ρωσίας προς βορρά μέχρι και τον Αρκτικό ωκεανό. Αντί για προώθηση διαλόγου, λοιπόν, έρχεται η λάθος απάντηση. Στρατηγικές σχέσεις ή μάλλον συνασπισμοί, που οξύνουν την ένταση και τις αντιθέσεις. Ακόμη και για τη Μέση Ανατολή, η σύμπτωση των δύο αυτών εταίρων είναι και προβληματική και ανησυχητική. Παραδείγματος χάριν, καταδικάζουν μονομερώς το καθεστώς Άσαντ, αλλά επιμένουν να σιωπούν για τις ρατσιστικές πολιτικές της Τουρκίας και του Ισραήλ, που καταπατούν απροκάλυπτα κάθε πλαίσιο ανθρωπίνων δικαιωμάτων.

Παντού διαβάζουμε ότι, οι συμφωνίες της Ευρωπαϊκής Ένωσης με τρίτες χώρες, πρέπει να περιλαμβάνουν αμοιβαίες προϋποθέσεις και πολιτικές ρήτρες για τα ανθρώπινα δικαιώματα και τη δημοκρατία. Να διασφαλίζουν ότι η κοινωνία των πολιτών και οι κύριοι ενδιαφερόμενοι συμμετέχουν πλήρως, ότι ενημερώνονται και ότι ζητήθηκε η γνώμη τους στη διαδικασία. Πολύ καλογραμμένα, κύριοι συνάδελφοι, είναι όλα αυτά, αλλά ποτέ δεν εφαρμόζονται στις σχέσεις της Ένωσης και των κρατών μελών της, με τις δύο αυτές χώρες του σύγχρονου απαρτχάιντ. Εδώ, η ευρωπαϊκή συνέπεια είναι, πραγματικά, εγκληματική.

Ο Καναδάς υποστήριξε 10 από τις 34 αποστολές επιχειρήσεις της Ευρωπαϊκής Ένωσης, ακόμη και στο Μάλι. Όμως, με αυτές η Ευρωπαϊκή Ένωση αποσταθεροποιεί την ειρήνη και πολλαπλασιάζονται οι συγκρούσεις, με αποτέλεσμα αναγκαστικές μεταναστεύσεις. Ακόμα και στο Ουκρανικό. Κανείς δεν περιμένει ότι η στρατηγική εταιρική σχέσης Ευρωπαϊκής Ένωσης - Καναδά θα μπορεί, παραδείγματος χάριν, να συμβάλει στην επίτευξη της μόνης επιθυμητής και επιβαλλόμενης λύσης, της ανακωχής.

Οι πολιτικές προσωπικότητες δίνουν και αυτές το δικό τους στίγμα. Η κυρία Φον ντε Λάιεν και ο κ. Τριντό, είναι και οι δύο εμβληματικά και προστατευόμενα τέκνα του δυτικού επικοινωνιακού κατεστημένου.

Ας αναλογιστούν, λοιπόν, όλοι, ποια πολιτικά οράματα μπορούν να φέρουν και να υπηρετήσουν αυτά τα δύο πρόσωπα.

Πέρα από την ειρήνη και την ασφάλεια, οι πολιτικές Ευρωπαϊκής Ένωσης και Καναδά για το ενεργειακό και για τα ορυκτά καύσιμα είναι παραδείγματα προς αποφυγή. Η Ευρωπαϊκή Ένωση προωθεί την εξόρυξη σχιστολιθικού αερίου και ο Καναδάς την εξαγωγή πετρελαίου από πισσώδη άμμο. Η Σκύλλα και τη Χάρυβδη, δηλαδή! Και οι δύο στρατηγικοί εταίροι, λοιπόν, ενώ υποτίθεται ότι ο στόχος είναι η μείωση των ρύπων, επιλέγουν από τα ορυκτά καύσιμα τα πιο ενεργοβόρα και τα πιο επικίνδυνα περιβαλλοντικά. Την ίδια ώρα όλο και περισσότερο καναδικό υγροποιημένο φυσικό αέριο έρχεται στην Ευρωπαϊκή Ένωση μέσω Ηνωμένων Πολιτειών.

Στην Ελλάδα, μάλιστα, ζούμε χάρη στον ευρωπαϊκό σχεδιασμό κι έναν πρόσθετο παραλογισμό και εδώ, δεν θα αναφερθώ καθόλου, συνάδελφοι, στους λιγνίτες. Ενώ η γεωφυσική διαμόρφωση της χώρας μας ευνοεί την υδροηλεκτρική παραγωγή ενέργειας, αυτή έχει τεθεί στο περιθώριο. Είναι ευκαιρία να το πούμε αυτό, αφού πάνω από το 1/4 της συνολικής κατανάλωσης ενέργειας στον Καναδά παράγεται σε υδροηλεκτρικά εργοστάσια. Επαναλαμβάνω, πάνω από το 1/4 όχι μόνο της ηλεκτρικής, αλλά της συνολικής κατανάλωσης ενέργειας! Ειδικά για την κατανάλωση ηλεκτρικής ενέργειας στα υδροηλεκτρικά του Καναδά παράγεται σχεδόν το 60%.

Υπάρχει ακόμα ένα προβληματικό πεδίο. Οι εμπορικές σχέσεις, και μέσα στην Ένωση αλλά και εκείνες με τους εταίρους της, διαμορφώνουν μια διεθνή διατλαντική ζώνη ελεύθερων συναλλαγών, μια διατλαντική αγορά που επιτείνει και επιδεινώνει τα κοινωνικά και περιβαλλοντικά προβλήματα αφού ο μόνος κανόνας στη λειτουργία της είναι η αύξηση των κερδών ορισμένων στρατηγικών επιχειρήσεων. Είναι αλήθεια, λοιπόν, κύριοι συνάδελφοι, ότι πολλά θα μπορούσε να κερδίσει και η Ελλάδα μέσα από μια στρατηγική εταιρική σχέση της Ευρωπαϊκής Ένωσης με τον Καναδά. Όχι όμως με μία σαν αυτή που συζητάμε σήμερα που έχει απόλυτα λανθασμένες βάσεις και άλλες σκοπιμότητες. Συνεπώς, κύριοι συνάδελφοι, καταψηφίζουμε. Σας ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε πολύ την κυρία Σακοράφα. Με την δική της τοποθέτηση έκλεισε ο κύκλος των Αγορητών.

Το λόγο έχει ο πρώην Πρόεδρος της Βουλής, κ. Βούτσης.

**ΝΙΚΟΛΑΟΣ ΒΟΥΤΣΗΣ**: Καταρχήν θα ήθελα να κάνω μία ερώτηση, όχι εντελώς συναφή, θα το αντιληφθεί και ο κύριος Υπουργός, αλλά ύστερα θέλω να πω δυο - τρία πράγματα για τις εταιρικές συμφωνίες, την CETA, την TTIP κ.λπ., οι οποίες δεν είναι αντικείμενο, βέβαια, της σημερινής συζήτησης, αλλά επειδή είπε ορισμένα πράγματα ο κ. Υπουργός είμαι υποχρεωμένος να το πω και θα αντιληφθείτε το λόγο.

Καταρχήν, άκουσα πολλά πράγματα για τον πολυπολιτισμό και γνωρίζουμε όλοι μας ότι στον Καναδά πράγματι συνυπάρχουν, από πάρα πολλές πλευρές και ανθίζουν και σε μεγάλο βαθμό και διαφορετικές παραδόσεις, διαδρομές, αρκετοί μετανάστες από πολλές χώρες του κόσμου κ.λπ. Θα ήθελα να ρωτήσω - επαναλαμβάνω είναι άσχετο με το υπό ψήφιση σχέδιο νόμου σήμερα - εάν γνωρίζουμε την σχέση του κράτους του Καναδά με τους αυτόχθονες του Καναδά. Είναι σαφές ότι σε σχέση με άλλες χώρες υπάρχει μια πρόοδος αλλά όχι μόνο. Σε αυτές τις χώρες που δημιουργήθηκαν και αναπτύχθηκαν ιλιγγιωδώς τον προηγούμενο αιώνα και συνεχίζουν τώρα, υπήρχαν πάντοτε σοβαρά προβλήματα, καταγγελίες και, μάλιστα, τελευταία είχα διαβάσει κάτι καταγγελίες που βγήκαν «σκελετοί από τις ντουλάπες» που λένε και έγινε σκάνδαλο, εάν δεν κάνω λάθος, στον Καναδά για τη συμπεριφορά σε σχέση με τους αυτόχθονες. Το λέω και για τα πρακτικά της συνεδρίασης, αλλά και για να μην κρύβουμε κάτω από κάποιες λέξεις εύηχες κάποιες πραγματικότητες στις εξελίξεις των ίδιων των κρατών.

Άρα, και κλείνω με αυτό την ερώτηση, ο σεβασμός στην πολυπολιτισμικότητα, στα ανθρώπινα δικαιώματα κ.λπ., συμπεριλαμβάνει κατ’ ελάχιστο μία άποψη ή και έναν έλεγχο για το τι συμβαίνει στις επιμέρους χώρες που συνάπτουν μια Συμφωνία; Ίσως είναι λίγο θεωρητική ερώτηση, αλλά εάν έχετε γνώση γι’ αυτά τα ζητήματα θα παρακαλούσα να υπάρξει μία απάντηση, για τα πρακτικά της συνεδρίασης και ύστερα θα κάνω ένα σχόλιο για τις Συμφωνίες της διατλαντικές.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Κύριε Πρόεδρε, θέλετε να κάνετε και το σχόλιο τώρα για να τοποθετηθεί συνολικά ο Υπουργός;

**ΝΙΚΟΛΑΟΣ ΒΟΥΤΣΗΣ**: Δεν έχω αντίρρηση, διότι και επ’ αυτού θα πρέπει ίσως ο κ. Υπουργός να δώσει μία απάντηση.

Δεν είναι τόσο απλό το πράγμα έτσι όπως απαντήσατε. Βεβαίως αντελήφθην το γιατί το κάνατε στον κύριο Μυλωνάκη, εκπρόσωπο της Ελληνικής Λύσης για την CETA. Ούτε βεβαίως για τη TTIP που ήτανε στα σκαριά η Συμφωνία της Ευρωπαϊκής Ένωσης με τις Ηνωμένες Πολιτείες. Η Ελληνική Βουλή, πρέπει να γνωρίζετε - και πρέπει να ανατρέξετε στα πρακτικά της προηγούμενης περιόδου - είχε συγκροτήσει Ειδική Επιτροπή με συμμετοχή όλων των κομμάτων, η οποία λειτούργησε, περίπου δύο χρόνια και με τους Έλληνες Ευρωβουλευτές κ.λπ. επειδή ήταν στα σκαριά πράγματι να υπάρξει από την Ελλάδα, όπως και από τις υπόλοιπες 27 χώρες της Ευρώπης, η έγκριση της CETA και ύστερα της TTIP.

Είχαν έρθει εδώ περιβαλλοντικές, οικολογικές οργανώσεις. Υπάρχουν τεράστια νομικά ζητήματα και άλλα. Δεν προχώρησαν αυτές οι Συμφωνίες όχι μόνο γιατί ο Τράμπ έγινε η αλλαγή της φιλοσοφίας του «πρώτα η Αμερική» και διέκοψε τη συζήτηση από την πλευρά του για αυτή τη Συμφωνία, αλλά γιατί ανακύψανε τεράστια προβλήματα. Από τα διαδικαστικά - αυτό αφορά και τον κύριο Υπουργό - δηλαδή ότι δεν υπήρχε δυνατότητα πρόσβασης στα ντοκουμέντα της προετοιμασίας αυτών των Συμφωνιών παρά μόνο για τους Ευρωβουλευτές χωρίς κινητό, χωρίς μολύβι και χαρτί. Είχε γίνει σκάνδαλο διεθνώς και στην Ευρώπη. Μέχρι τα νομικά τεράστια ζητήματα που είχαν ανακύψει. Αναφέρομαι σε εμπορικές Συμφωνίες όπως πολύ σωστά είπε ο κύριος Υπουργός πώς είναι ένα άλλο πράγμα.

Δεν είναι τυχαίο πως ούτε η CETA, που δεν ήταν ο Τράμπ, δεν προχώρησε. Διότι, τα Ευρωπαϊκά Κοινοβούλια, παρά ελάχιστα, εγκρίναν αυτή τη Συμφωνία. Η ιστορία της φέτας είναι μία παρανυχίδα, αλλά είναι σε ότι μας αφορά. Υπάρχει, αλλά έχει σχέση με το brand de fer για τα εμπορικά προϊόντα. Σας επαναλαμβάνω πως αυτές οι Συμφωνίες μετά την αδυναμία του Παγκόσμιου Οργανισμού Εμπορίου να επιλύει τέτοια ζητήματα, προχώρησαν πλέον με σφραγίδα των εταιρειών. Δηλαδή, οι υπερεθνικές εταιρείες ετοίμαζαν τα συμφωνητικά και τα κράτη παρακολουθούσαν. Σας λέω δεν φτάσανε καν στα Κοινοβούλια. Ούτε σε εμάς έχουν έρθει προς έγκριση. Είναι μείζον θέμα. Το λέω διότι ο κύριος Υπουργός απαντώντας στον κύριο Μυλωνάκη το πέρασε σαν κάτι το οποίο είναι εν εξελίξει και το οποίο πολύ σύντομα θα εγκριθεί και θα υπάρχουν τέτοιου είδους Συμφωνίες.

Με την κρίση της παγκοσμιοποίησης τώρα και λόγω του πολέμου, της πανδημίας κ.λπ. που είναι εντελώς διαφορετική η φάση που περνάει η παγκοσμιοποίηση και το διεθνές εμπόριο, είμαι σίγουρος πως δεν έχουν καμία τύχη στο προσεχές μέλλον τέτοιου είδους Συμφωνίες, με τόσο μεγάλα προβλήματα.

Αυτά ήθελα να τα πω για τα πρακτικά. Όχι ως προσωπική άποψη, κύριε Πρόεδρε, αλλά διότι έχουν απασχολήσει το Ελληνικό Κοινοβούλιο. Υπάρχουν τα πρακτικά, μπορείτε να τα αναζητήσετε μέσα από τις Επιτροπές. Επί διετία περίπου που λειτουργούσε αυτή η Επιτροπή σε βάθος, διότι τότε ήταν επίχριστο στο να προχωρήσουν αυτές οι Συμφωνίες. Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε πολύ τον κ. Βούτση.

Τον λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ)**: Θα ήθελα να απαντήσω στον κύριο Υπουργό, αλλά ο κ. Βούτσης με πρόλαβε. Κύριε Υπουργέ, το προτεινόμενο σχέδιο νόμου, η Συμφωνία Στρατηγικής Εταιρικής Σχέσης μεταξύ της Ευρωπαϊκής Ένωσης των μελών της και του Καναδά, είναι μία γενική Συμφωνία, το περιεχόμενο της οποίας προβλέπει συνεργασία, για πάταξη της εγκληματικότητας, της τρομοκρατίας, της διακίνησης ναρκωτικών, την προώθηση της οικονομικής διαφάνειας, την προστασία των θεμελιωδών δικαιωμάτων του ανθρώπου και της Δημοκρατίας και την προώθηση του εμπορίου και της οικονομίας.

Δεν νομίζω, ότι θα υπάρξει άλλο νομοσχέδιο, μεταξύ Ελλάδος και Καναδά ή Ευρωπαϊκής Ένωσης μελών της και Καναδά για εμπορικά σήματα. Σε αυτό λοιπόν το νομοσχέδιο το οποίο μας φέρατε, έπρεπε να υπάρξει και αυτό το θέμα μέσα. Εάν δεν υπάρχει, που νομίζω ότι υπάρχει και παίζει καθοριστικό ρόλο, δεν είναι εκτός του νομοσχεδίου η CETA και το εμπορικό σήμα. Διότι, προβλέπεται και στο εμπόριο. Δηλαδή επηρεάζεται και το εμπόριο και η οικονομία. Άρα, λοιπόν, αυτή είναι μια συμφωνία η οποία επηρεάζει. Εκτός και αν υπάρχει κάτι άλλο και δεν το γνωρίζω.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ας ακούσουμε λοιπόν τον Υπουργό. Κύριε Υπουργέ, έχετε το λόγο.

**ΑΝΔΡΕΑΣ ΚΑΤΣΑΝΙΩΤΗΣ (Υφυπουργός Εξωτερικών):** Σας ευχαριστώ κύριε Πρόεδρε Ας ξεκινήσω πρώτα με το θέμα που θέσατε και αφορά τη CETA και την εμπορική συμφωνία, για να γίνει ξεκάθαρο. Η CETA είναι μια εμπορική συμφωνία Ευρωπαϊκής Ένωσης – Καναδά, που αφορά μια σειρά από διαδικασίες, προϊόντα και υπηρεσίες. Αυτή η διαπραγμάτευση έχει ολοκληρωθεί στο τέλος του 2016. Αν δεν κάνω λάθος, το 2023 ήταν υποχρεωμένος ο Καναδάς να αποστείλει αυτούς που θεωρητικά είχαν το κληρονομικό δικαίωμα και παρήγαγαν φέτα, - αλλά όχι μόνο φέτα - μια σειρά από άλλα ευρωπαϊκά τυριά στον Καναδά. Αυτή η συμφωνία, ακριβώς γιατί ο Καναδάς δεν έχει τηρήσει την υποχρέωσή του, δεν έχει κυρωθεί από δώδεκα ευρωπαϊκές χώρες. Ενδεικτικά κάποιες απ’ αυτές είναι, το Βέλγιο, η Γερμανία, Βουλγαρία, Ιταλία, Ιρλανδία, Κύπρος, Ελλάδα, και Ολλανδία. Άρα, αντιλαμβάνεστε, ότι είναι μια δύσκολη συμφωνία.

**ΝΙΚΟΛΑΟΣ ΒΟΥΤΣΗΣ:** Όχι μόνο γι’ αυτό το λόγο. Υπάρχουν ζητήματα μέσα πολύ μεγάλα. Και νομικά και διοικητικά.

**ΑΝΔΡΕΑΣ ΚΑΤΣΑΝΙΩΤΗΣ (Υφυπουργός Εξωτερικών):** Κύριε Πρόεδρε, συμφωνώ απόλυτα. Είναι σε προσωρινή εφαρμογή, χωρίς να έχει κυρωθεί. Και υπάρχουν, θα συμφωνήσω μαζί σας, μια σειρά από θέματα. Γι’ αυτό και η συγκεκριμένη συμφωνία όταν προχωρήσει, εάν προχωρήσει κι αν υπάρχει απόφαση, θα έρθει προς κύρωση στο Ελληνικό Κοινοβούλιο. Μέχρι τότε αυτό το κομμάτι δεν μπαίνει εδώ. Και γι’ αυτό αν δείτε στο υπό ψήφιση νομοσχέδιο, μιλάει γενικότερα για οικονομικές συνεργασίες και δεν μπαίνει στα εμπορικά πράγματα. Γιατί αν πηγαίναμε να μπούμε σε μια τέτοια συμφωνία σε αυτά τα πράγματα, φαντάζομαι ότι δυσκολίες ήταν πάρα πολλές. Είναι τελείως ξεχωριστά, μεταξύ τους λόγω των δυσκολιών και λόγω των προβλημάτων.

Τώρα στην ερώτηση που έκανε ο κύριος Πρόεδρος, σχετικά με τους αυτόχθονες και το θέμα τους. Αντιλαμβάνεστε ότι είναι εκτός αυτής της λογικής. Ούτως η άλλως αυτή η συμφωνία σε κάποιο σημείο της μιλά για την προσήλωση των μερών στις δημοκρατικές αρχές, τα ανθρώπινα δικαιώματα, τις θεμελιώδεις ελευθερίες και το κράτος δικαίου, βάσει του χάρτη των Ηνωμένων Εθνών. Αλλά αν με ρωτάτε, θεωρώ, ότι επειδή στον Καναδά βρέθηκα πρόσφατα, υπάρχει μια ευρύτερη συζήτηση για το κομμάτι που αφορά τους αυτόχθονες. Είχαμε και κάποιες αποκαλύψεις πριν μερικά χρόνια για κάποια residential schools που υπήρχαν εκεί. Αν θέλετε την προσωπική μου άποψη, νομίζω, είναι ένα θέμα που έχει παίξει ένα ρόλο και στην πολυπολιτισμικότητα που βλέπουν στον Καναδά. Είναι ένα δύσκολο θέμα γι’ αυτούς. Φαντάζομαι για όλους μας είναι ένα δύσκολο θέμα. Ο Καναδάς αυτή τη στιγμή κουβεντιάζει με τον εαυτό του. Συζητάνε, αλλά η πολυπολιτισμικότητα που υπάρχει και νομίζω ότι εν πολλοίς έχει να κάνει και με αυτό. Από την άλλη, αυτό που για εμάς είναι σημαντικό και που το είπε κάποια στιγμή ο κύριος Αθανασίου, το ότι υπάρχει η βοήθεια από το κράτος σε όλες τις ομογένειες, αλλά κυρίως τη δική μας που μας αφορά άμεσα.

Ενισχύει τα σχολεία, ενισχύει τη μάθηση των ελληνικών και αυτό είναι πάρα πολύ σημαντικό. Όμως, κύριε Πρόεδρε, είναι μια δύσκολη συζήτηση, αυτή η συζήτηση που αφορά τον Καναδά. Αν δεν πας εκεί να το δεις από κοντά, δύσκολα το καταλαβαίνεις για εμάς. Μπαίνοντας στην ουσία του νομοσχεδίου, θα ήθελα να πω ότι, είναι μια Συμφωνία, η οποία έχει πολύ μεγάλο ενδιαφέρον για την Ευρώπη.

Αυτό που θα ήθελα να ξέρετε, κύριε Πρόεδρε και κύριοι συνάδελφοι για τα πρακτικά, είναι ότι επέστρεψα χθες από ένα ταξίδι στο εξωτερικό και έχω κληθεί να αντικαταστήσω τον αρμόδιο για το θέμα, Αναπληρωτή Υπουργό Εξωτερικών, ο οποίος σήμερα εκπροσωπεί την Ελληνική Δημοκρατία στις Βρυξέλλες και θα είναι αυτός που θα υποστηρίξει το νομοσχέδιο στην Ολομέλεια.

Η Συμφωνία Στρατηγικής Εταιρικής Σχέσης Ευρωπαϊκής Ένωσης – Καναδά, η οποία έχει τεθεί σε προσωρινή εφαρμογή την 1η Απριλίου του 2016, περιέχει ιδιαίτερα φιλόδοξες προβλέψεις, οι οποίες στοχεύουν στην αναβάθμιση και ενδυνάμωση των σχέσεων των δύο μερών σε σειρά τομέων, όπως η διεθνής ειρήνη και ασφάλεια, τα ανθρώπινα δικαιώματα, η περιβαλλοντική προστασία, η ενεργειακή ασφάλεια, η έρευνα και η καινοτομία και η εκπαίδευση και ο πολιτισμός.

Η Συμφωνία αυτή επικαιροποίησε τη Συμφωνία-Πλαίσιο, η οποία έχει συνομολογηθεί το 1976. Η Συμφωνία έχει κυρωθεί, ήδη, από 29 κυβερνήσεις της Ευρωπαϊκής Ένωσης. Δεν την έχουν ακόμα κυρώσει η Ελλάδα, το Βέλγιο, η Ιρλανδία, η Γαλλία, η Ολλανδία και η Ιταλία. Περαιτέρω, οι δύο πλευρές, μέσω συχνών διαβουλεύσεων και Συνόδων Κορυφής, συντονίζουν τις δράσεις τους και αναπτύσσουν κοινές πρωτοβουλίες, τόσο σε περιφερειακούς, όσο και διεθνείς οργανισμούς και fora.

Η πλέον πρόσφατη Σύνοδος Κορυφής πραγματοποιήθηκε την 15η Ιουνίου του 2021, όπου επιβεβαιώθηκε η ισχυρή αμοιβαία βούληση για πολύπλευρη συνεργασία, με στόχο την αντιμετώπιση των ποικίλων διεθνών εμπορικών προκλήσεων, αναφορικά με την πανδημία και την αναγκαία αναμόρφωση του ΠΟΕ.

Αξίζει δε να σημειωθεί, ότι ο Καναδάς έχει συμμετάσχει στις επιχειρήσεις της Ευρωπαϊκής Ένωσης, στο πλαίσιο της Κοινής Πολιτικής Ασφάλειας και Άμυνας στα Βαλκάνια, την Ουκρανία και τη Μέση Ανατολή.

Την 16 Μαΐου 2022 πραγματοποιήθηκε στις Βρυξέλλες η Κοινή Υπουργική Επιτροπή Ευρωπαϊκής Ένωσης– Καναδά. Υιοθετήθηκε κείμενο κοινής διακήρυξης, όπου αποτυπώθηκε, αφενός, η αντίληψη επί όλων των τρεχουσών διεθνών προκλήσεων και αφετέρου, η αμοιβαία δέσμευση για ανάπτυξη πολύπλευρης συνεργασίας και συντονισμού για την αντιμετώπισή τους.

Η Συμφωνία Στρατηγικής Εταιρικής Σχέσης Ευρωπαϊκής Ένωσης - Καναδά που φέρνουμε προς κύρωση, έχει υπογραφεί και έχει τεθεί σε προσωρινή ισχύ από την 1η Απριλίου. Σε αυτό το πλαίσιο, τα δύο μέρη συμφωνούν να λάβουν μέτρα και να συντονίσουν τις ενέργειές τους, για την αντιμετώπιση των περιφερειακών και διεθνών προκλήσεων, όπως η καταπολέμηση της τρομοκρατίας, τα όπλα μαζικής καταστροφής και τα μικρά και λοιπά συμβατικά όπλα. Επιπροσθέτως, ενισχύεται η συνεργασία των δύο πλευρών και η ανάληψη κοινών πρωτοβουλιών σε περιφερειακούς και διεθνείς οργανισμούς.

Αμοιβαία είναι η αναγνώριση του ρόλου του Διεθνούς Ποινικού Δικαστηρίου ως προς τη δίωξη και την επιδίκαση ποινών σε διεθνή εγκλήματα. Τα μέρη, επομένως, συμφωνούν ως προς την ανάγκη συντονισμού, με στόχο την επικύρωση, από όσο το δυνατόν περισσότερα κράτη, του καταστατικού του Διεθνούς Ποινικού Δικαστηρίου.

Σημαντική καθίσταται η συνεργασία των μερών για την προώθηση της διεθνούς ασφάλειας και ειρήνης, μέσω της ανάληψης, από κοινού, πρωτοβουλιών σε περιφερειακούς οργανισμούς.

Η συνεργασία σε οικονομικά και εμπορικά θέματα, αποτελεί κύρια συνιστώσα. Τα δύο μέρη επιδιώκουν, μεταξύ άλλων, την ανάπτυξη μιας υγιούς και γόνιμης συνεργασίας σε όλο το φάσμα της οικονομίας και του επιχειρείν. Ρυθμίζονται, επομένως, ζητήματα, που άπτονται της συνεργασίας επενδυτικών θεμάτων, της εν γένει τελωνειακής συνεργασίας, της αντιμετώπισης των τεχνικών εμποδίων στις εμπορικές συναλλαγές.

Παράλληλα, έμφαση δίνεται στην ενδυνάμωση της συνεργασίας στους τομείς της έρευνας και της καινοτομίας, τομείς που, ως γνωστόν, αποτελούν και κύριους στόχους της νέας εμπορικής πολιτικής της Ευρωπαϊκής Ένωσης.

Είναι μια συμφωνία που για την Ελλάδα σε αυτή την κρίσιμη γεωστρατηγική εποχή είναι σημαντική. Είναι μια συμφωνία που πιστεύω ότι όλα τα κόμματα του Ελληνικού Κοινοβουλίου πρέπει να ψηφίσουν. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον Υφυπουργό των Εξωτερικών, τον κ. Κατσανιώτη και με την τοποθέτηση του κλείνουμε τη συζήτηση.

Επαναλαμβάνω ο Εισηγητής της Πλειοψηφίας Αντιπρόεδρος της Επιτροπής, ο κ. Δημοσχάκης δηλώνει ότι η Νέα Δημοκρατία ψηφίζει υπερ. Ο κύριος Αθανασίου δήλωσε ότι ο ΣΥΡΙΖΑ υπερψηφίζει. Ο κ. Κεγκέρογλου ότι το Κίνημα Αλλαγής-ΠΑΣΟΚ υπερψηφίζει. Ο κ. Παπαναστάσης είπε ότι το Κομμουνιστικό Κόμμα καταψηφίζει. Ο κ. Μυλωνάκης από την Ελληνική Λύση ότι καταψηφίζει και η κυρία Σακοράφα, Ειδική Αγορήτρια του ΜέΡΑ25 καταψηφίζει.

Επομένως, το σχέδιο νόμου του Υπουργείου Εξωτερικών με τίτλο «Κύρωση της συμφωνίας στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της αφενός και του Καναδά αφετέρου» γίνεται δεκτό επί της αρχής, επί των άρθρων και στο σύνολό του κατά πλειοψηφία.

Κυρίες και κύριοι συνάδελφοι, λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αναστασιάδης Σάββας, Ανδριανός Ιωάννης, Αραμπατζή Φωτεινή, Βαγιωνάς Γεώργιος, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κοντογεώργος Κωνσταντίνος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Τζαβάρας Κωνσταντίνος, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αναγνωστοπούλου Αθανασία (Σία), Βούτσης Νικόλαος, Δρίτσας Θεόδωρος, Ηγουμενίδης Νικόλαος, Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Μαρίνος Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Γρηγοριάδης Κλέων, Σακοράφα Σοφία και Μπογδάνος Κωνσταντίνος.

Τέλος και περί ώρα 14:35΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ**